Karel Babánek

Karel Babánek (* 15. júl 1872, Březové Hory - † 19. máj 1937, Praha) bol český básnik, spisovateľ a dramatik. Písal lyrické básne, inšpirované ľudovými piesňami. Bol autorom satirických poviedok a prác pre mládež.

Život 
Bol synom vrchného banského úradníka, ktorého rodina sa postupne sťahovala z Březových Hor do Jílového a Jáchymova. Vyštudoval pražskú právnickú fakultu, istý čas pôsobil ako notársky koncipient. Nakoniec získal stále zamestnanie ako právny úradník pražského magistrátu. V roku 1932 bol penzionovaný.

Bol dlhoročným členom básnického spolku Máj a spočiatku i Modernej revue. Miloval prírodu, inšpiráciu získaval na dlhých prechádzkach do pražských záhrad, pozdĺž Vltavy aj inam. Žil samotársky, neoženil sa, hlboké priateľstvo ho viazalo k bratovi-lekárovi.

Zomrel vo svojom vinohradskom byte po dlhej chorobe, je pochovaný v Strašnickom krematóriu.

Dielo 
Písal lyrické básne, melancholicky ladené smútkom samotára. Jeho poézia je prostá, inšpirovaná ľudovými piesňami.

K jeho básnickým zbierkam patria:
 Vytržené listy (1896)
 Písně tuláka (1902)
 Kniha písní (1908)
 České melodie (1910)
 Věčná píseň (1910)
 Večerní zvony (1929)
 Podzimní sad (1934)
 Ocúny na lukách (1935)

Tvoril aj prózu:
 Dni našeho života (1910)
 Satiry a ironické humoresky (1919), s poviedkou Výlet pana Broučka do XXI. století
 Přízraky (1920), zbierka poviedok s prvkom tajomstva, motívy preludov, s úvahami o živote a smrti. Poviedka Doktor Labori sa radí do žánru science fiction.

Jeho tvorba pre deti a mládež sa vyznačuje šťastnými, srdečnými, poetickými tónmi. Patria k nej:
 Malé povídky (1916)
 Obláčky (1921)
 O elfu Zvonkovi (1923)

Napísal aj divadelné hry:
 Rodná hrouda (1921)
 Strašidlo (1926), spoluautorka: L. Zemanová-Zalová

Referencie

Literatúra

Zdroj 

Českí básnici
Českí spisovatelia
Českí dramatici